ഇടുക്കി ഡാം തുറന്നു സെക്കന്ഡില് പുറത്തേക്ക് ഒഴുകുന്നത് ഒരു ലക്ഷം ലിറ്റര് വെള്ളം ഇടുക്കി: ഇടുക്കി ഡാമിന്റെ ഷട്ടര് തുറന്നു.സെക്കന്ഡില് പുറത്തേക്ക് ഒഴുകുന്നത് ഒരു ലക്ഷം ലിറ്റര് വെള്ളം. രാവിലെ 11ന് ചെറുതോണി ഡാമിന്റെ മൂന്ന് ഷട്ടറുകള് 35 സെന്റിമീറ്റര് വീതം തുറന്ന് സെക്കന്ഡില് 100 ഘനമീറ്റര് അളവില് വെള്ളമാണ് ഒഴുക്കുന്നത്. 10:50 മുതല് മിനിറ്റുകളുടെ ഇടവേളയില് ഓരോ സൈറണ് മുഴങ്ങി. മൂന്നാമത്തെ സൈറണ് മുഴങ്ങി വൈകാതെ ഷട്ടര് തുറന്ന് വെള്ളംപുറത്തേക്ക് ഒഴുകിത്തുടങ്ങി. താഴെ പെരിയാര് തീരങ്ങളിലുള്ളവര് ജാഗ്രത പാലിക്കാന് ജില്ലാ ഭരണകൂടം നിര്ദേശിച്ചു.എല്ലാവരും ജാഗ്രത പാലിക്കണമെന്നും ഏത് അടിയന്തര സാഹചര്യവും നേരിടാന് ജില്ലാ ഭരണകൂടം തയാറണെന്നും ഷീബ ജോര്ജ് അറിയിച്ചു.വെള്ളം നിയന്ത്രിക്കാനുള്ള നിലവിലെ റൂള് കര്വ് പ്രകാരം 2397.8 അടി എത്തിയാല് ചുവന്ന ജാഗ്രത പുറപ്പെടുവിക്കണം. നിലവില് ഡാമിലെ ജലനിരപ്പ് 2397.96 അടി എത്തിയിട്ടുണ്ട്. ഡാം തുറക്കുന്നതിന്റെ മുന്നോടിയായി വെള്ളാപ്പാറയിലുള്ള ഡിടിപിസി ഗസ്റ്റ് ഹൗസില് മന്ത്രിമാരായ കെ കൃഷ്ണന്കുട്ടി, റോഷി അഗസ്റ്റിന്, എന്നിവരുടെ നേതൃത്വത്തില് സ്ഥിതിഗതികള് വിലയിരുത്തി.